Din il-proposta tindirizza d-distorsjonijiet fuq is-suq intern li jiġu kkaġunati minn sussidji barranin li jaqgħu ’il barra mir-regoli tal-UE dwar l-għajnuna mill-Istat, il-kontroll tal-fużjonijiet u l-antitrust. Tikkumplimenta u hija koerenti bis-sħiħ mar-regoli eżistenti tal-kompetizzjoni. Tindirizza l-effetti detrimentali ta’ sussidji distorsivi barranin fil-każijiet ta’ konċentrazzjonijiet u akkwist pubbliku ex ante, mingħajr ma tillimita l-kapaċità tal-UE li tintervjeni ex post f’sitwazzjonijiet oħra tas-suq, inkluż f’konċentrazzjonijiet iżgħar u fi proċeduri ta’ akkwist pubbliku.

F’dan l-isfond, is-sussidji barranin jistgħu jieħdu suriet differenti, pereż. self bla imgħax, garanziji Statali bla limitu, eżenzjonijiet jew tnaqqis tat-taxxa fir-rigward ta’ investimenti barranin jew kummerċ jew finanzjament Statali dedikat. F’ħafna każijiet, dawn ikunu problematiċi jekk jingħataw mill-Istati Membri tal-UE u jekk jiġu vvalutati skont ir-regoli tal-UE dwar l-għajnuna mill-Istat.

•Konsistenza ma’ politiki oħra tal-Unjoni

Fil-kontribut li tagħti biex tiggarantixxi l-kompetittività u awtonomija strateġika miftuħa tal-UE, il-proposta hija koerenti mal-istrateġija industrijali l-ġdida u mar-rieżami tal-politika kummerċjali billi ssaħħaħ il-mekkaniżmi u l-istrumenti tagħha li jiġġieldu s-sussidji. Il-proposta tqis ukoll l-objettivi tal-Patt Ekoloġiku Ewropew. Se tikkostitwixxi qafas koerenti, effettiv u proporzjonat biex jiġu indirizzati dawk id-distorsjonijiet fis-suq intern li ma jistgħux jiġu indirizzati bħalissa.

Din il-proposta tikkomplimenta l-proposta emendata tal-Istrument għal Akkwist Internazzjonali (International Procurement Instrument, IPI) li għandu l-għan li jinkoraġixxi lis-sħab kummerċjali biex jinnegozjaw mal-UE l-ftuħ tas-swieq tal-akkwist pubbliku tagħhom għan-negozji tal-UE. Il-proposta tal-IPI kif ippreżentata mill-Kummissjoni għandha l-għan li ttejjeb l-aċċess għas-swieq tal-akkwist pubbliku barra mill-UE. Madankollu, mhijiex se tindirizza d-distorsjonijiet fil-proċessi tal-akkwist fis-suq intern li jirriżultaw minn sussidji barranin mogħtija lil impriżi li jipparteċipaw fis-swieq tal-akkwist tal-UE.

Il-proposta hija koerenti mal-politika kummerċjali tal-UE u tikkumplimenta strumenti kummerċjali eżistenti. Il-Ftehim tad-WTO dwar is-Sussidji u l-Miżuri ta’ Kumpens (SCM, Subsidies and Countervailing Measures) (fil-livell multilaterali), ftehimiet ta’ kummerċ ħieles bilaterali u r-regolament tal-UE kontra s-sussidji jiddixxipplinaw l-użu ta’ sussidji fil-kamp ta’ applikazzjoni tagħhom u jirregolaw azzjonijiet li jistgħu jittieħdu fil-ġlieda kontra l-effett ta’ dawk is-sussidji. Ta’ sikwit il-miżuri li jiġġieldu l-prattiki inġusti jieħdu s-sura ta’ dazji addizzjonali fuq l-importazzjoni li jeliminaw id-dannu tas-sussidju mogħti minn pajjiżi oħra tad-WTO. Madankollu, ir-regoli tal-UE kontra s-sussidji jindirizzaw biss dik il-ħsara li tiġi kkaġunata mill-importazzjoni ta’ merkanzija fl-UE li tkun ibbenefikat minn sussidju barrani. Fil-livell internazzjonali l-UE tista’ tibda litigazzjoni kontra membru tad-WTO għal ksur tal-Ftehim SCM, iżda l-iskop ta’ dan il-Ftehim huwa limitat ukoll għall-kummerċ tal-merkanzija. Il-Ftehim Ġenerali dwar il-Kummerċ fis-Servizzi (General Agreement on Trade in Services, GATS) tad-WHO jinkludi mandat biex jiżviluppa regoli dwar is-sussidji fil-qasam tal-kummerċ fis-servizzi, iżda sal-lum għadha ma ġiet żviluppata l-ebda regola.

Din il-proposta tikkomplimenta r-Regolament dwar l-Iskrinjar tal-FDI, li għandu l-iskop li jiddetermina l-impatt probabbli tal-FDI fuq is-sigurtà u l-ordni pubbliku billi jqis l-effetti tiegħu fuq, fost l-oħrajn, l-infrastruttura kritika, it-teknoloġiji u l-inputs. Min-naħa l-oħra, din il-proposta tindirizza b’mod speċifiku l-kwistjoni tad-distorsjonijiet tal-kundizzjonijiet ekwivalenti kkaġunati minn investimenti ssussidjati barranin fis-suq intern, inkluż l-industriji strateġiċi, l-assi kritiċi u t-teknoloġija.

Il-proposta hija allinjata ma’ strumenti oħra tal-UE, inkluż il-Karta tad-Drittijiet Fundamentali tal-UE.

Il-proposta hija koerenti wkoll mar-regolamentazzjoni mmirata u speċifika ta’ setturi partikolari, inkluż it-teknoloġija marittima u s-setturi tal-avjazzjoni.

2.BAŻI ĠURIDIKA, SUSSIDJARJETÀ U PROPORZJONALITÀ

•Bażi ġuridika

Ir-regolament propost jimponi dixxiplini fir-rigward ta’ sussidji barranin li jkollhom impatt distorsiv fuq is-suq intern, inkluż sitwazzjonijiet fejn investur sussidjat ikun qed jippjana li jakkwista mira fl-UE jew li jipparteċipa fi proċedura ta’ akkwist pubbliku tal-UE. L-Artikolu 207(1) tat-Trattat dwar il-Funzjonament tal-Unjoni Ewropea (TFUE) jiddefinixxi l-kamp ta’ applikazzjoni tal-politika kummerċjali komuni tal-Unjoni bħala waħda li tinkludi, fost l-oħrajn, miżuri li jittieħdu “fil-każ ta’ sussidji”, “investiment dirett barrani” u kummerċ fi prodotti u servizzi. Minħabba f’hekk, fil-parti l-kbira tiegħu r-regolament propost jaqa’ fil-kamp ta’ applikazzjoni tal-Artikolu 207(2) TFUE, li jipprevedi l-adozzjoni ta’ miżuri li jiddefinixxu l-qafas tal-implimentazzjoni tal-politika kummerċjali komuni.

Fl-istess waqt, ir-regolament propost jista’ japplika wkoll għal ċerti attivitajiet imwettqa minn entità diġà stabbilita fi Stat Membru wieħed fi Stat Membru ieħor, bħall-akkwist ta’ entità oħra fi Stat Membru ieħor jew il-parteċipazzjoni f’offerta pubblika fi Stat Membru ieħor. F’dak ir-rigward ir-regolament propost jista’ jaffettwa d-dritt ta’ stabbiliment u l-moviment liberu ta’ oġġetti u servizzi fl-Unjoni. Fid-dawl ta’ dan, il-proposta jenħtieġ li tkun ibbażata fuq l-Artikolu 114 TFUE, li jipprevedi l-adozzjoni ta’ miżuri għall-approssimazzjoni tal-miżuri tal-Istati Membri bil-għan tal-istabbilliment jew il-funzjonament tas-suq intern. Filwaqt li sal-lum ma hemmx regoli nazzjonali li jittrattaw is-sussidji barranin, diversi Stati Membri indikaw li jaraw ħtieġa li jindirizzaw id-distorsjonijiet ikkawżati minn sussidji barranin. Ma jistax jiġi eskluż li, fin-nuqqas ta’ azzjoni tal-UE, tal-anqas uħud mill-Istati Membri jistgħu jiddeċiedu li jadottaw leġiżlazzjoni nazzjonali. Konsegwentement, u sabiex jiġu evitati ostakli bla bżonn li jistgħu jirriżultaw mid-disparità bejn il-liġijiet nazzjonali, il-Kummissjoni jenħtieġ li tipproponi leġiżlazzjoni tal-UE dwar is-sussidji distorsivi barranin.

Għaldaqstant qiegħed jiġi propost li l-proposta tissejjes fuq l-Artikoli 207 u 114 TFUE.

•Sussidjarjetà (għall-kompetenza mhux esklużiva)

Il-politika kummerċjali hija kompetenza esklużiva tal-UE. Għaldaqstant, li kieku l-proposta kellha tiġi bbażata biss fuq l-Artikolu 207 TFUE, ikunu l-istituzzjonijiet tal-UE, u mhux il-gvernijiet tal-Istati Membri, li jkunu jistgħu jdaħħlu fis-seħħ leġiżlazzjoni ġdida fir-rigward ta’ sussidji distorsivi barranin.

Fuq in-naħa l-oħra, is-suq intern huwa qasam ta’ kompetenza kondiviża. Għalhekk, għal proposta bbażata fuq l-Artikolu 114 TFUE, l-Istati Membri jkunu jistgħu wkoll jilleġiżlaw u jadottaw atti legalment vinkolanti, dment li l-objettivi tal-proposta ma jkunux jistgħu jintlaħqu aħjar fil-livell tal-UE. Sal-lum l-ebda Stat Membru ma adotta leġiżlazzjoni nazzjonali li tindirizza l-effetti distorsivi potenzjali ta’ sussidji barranin. Barra minn hekk, diversi Stati Membru nfushom appellaw lill-Kummissjoni biex tipproponi abbozz ta’ leġiżlazzjoni f’dan il-qasam.

L-objettivi tal-proposta ma jistgħux jintlaħqu mill-Istati Membri b’azzjoni għal rashom. Is-sussidji barranin jikkawżaw distorsjonijiet fis-suq intern, inkluż fil-kuntest tal-akkwiżizzjonijiet ta’ miri fl-UE u tal-akkwist pubbliku. Is-sitwazzjoni hija komparabbli ma’ għajnuna mill-Istat li tingħata minn Stat Membri tal-UE, li min-natura tagħha jkollha effetti fuq aktar minn Stat Membru wieħed. Bl-istess mod, id-distorsjonijiet ikkaġunati minn sussidji barranin jista’ jkollhom dimensjoni tal-Unjoni, li jolqtu lil diversi Stati Membri.

L-indirizzar ta’ sussidji distorsivi barranin fil-livell tal-UE jippermetti lill-benefiċjarji ta’ sussidji barranin jkun jafu minn qabel dawk ir-regoli li se jintużaw mill-Kummissjoni biex tivvaluta l-eżistenza ta’ sussidji barranin u distorsjonijiet possibbli li dawn jistgħu jikkaġunaw. Dan jiggarantixxi l-prevedibbiltà u jtejjeb iċ-ċertezza legali tas-sistema fl-Istati Membri kollha.

•Proporzjonalità

Il-proposta għandha l-għan li tipproteġi l-kundizzjonijiet ekwivalenti fis-suq intern biex ma jinħolqux distorsjonijiet min sussidji barranin. Għaldaqstant tiffoka fuq żewġ kwistjonijiet: l-identifikazzjoni ta’ sussidji distorsivi barranin u s-sejbien ta’ rimedju għad-distorsjonijiet li jikkaġunaw.

Fir-rigward tal-konċentrazzjonijiet u tal-akkwisti u l-akkwist pubbliku, il-proposta tinvolvi sistema ta’ notifika ex ante tal-akbar każijiet bl-akbar potenzjal ta’ effetti distorsivi. L-approċċ ex ante jiżgura l-identifikazzjoni sistematika ta’ sussidji distorsivi barranin f’sitwazzjonijiet fejn fin-nofs ikun hemm l-ogħla valur ekonomiku. Fis-sitwazzjonijiet l-oħra kollha tas-suq, inkluż konċentrazzjonijiet iżgħar u proċeduri ta’ akkwist iżgħar, tali sussidji huma soġġetti għal proċedura ex officio li tippermetti lill-Kummissjoni tiffoka fuq l-aktar każijiet rilevanti. Imbagħad, abbażi tal-informazzjoni rilevanti dwar is-suq, l-awtorità superviżorja tivvaluta l-livell tad-distorsjoni. Fi kwalunkwe każ, sussidji barranin ta’ anqas minn EUR 5 miljun x’aktarx li ma joħolqux distorsjoni.